Hetkarê Hemserekanê Meclîsê Îdareyî yê Îdareyê Xoserî yê Rojawanî Bedran Çiya Kurdî raporê Sûrîye yê Parlamentoya Ewropa, kombîyayîşê Katar-Rûsya-Tirkîya, meseleya Îdlîbî û sewqîyatê leşkerî yê tirkan ê ver bi Sûrîye ser o ANFyî rê qisey kerd.
Çiya Kurdî da zanayene ke bira Parlamentoya Ewropaya ke raporê xo de Tirkîya sey îşxalker pênase kerda raşt a û ê paştî dana na bire. Kurdî vat: ''Ewropa gereka seba qedînayîşê îşxalî zî têbigêra, bixebita. Îşxalê Tirkîya nêverdeno meseleya Sûrîye çareser biba. Key îşxal biqedo mesele zî eşkena çareser biba. Ganî terefê mîyannetewetî û şarê Sûrîye seba ke îşxalê tirkan biqedo têkoşîn bikerê. Nêbo no îşxal do bibo mende.''
Çiya Kurdî ard ziwan ke Koalîsyono Mîyanneteweyîyo ke ted e79 welatî estê QSD sey mutefîqê xo qebul keno û ê pîya 5 serrî yo têkoşîn kenê. Kurdî vat: ''Hetê leşkerî ra nê prosesî de destkewteyê pîlî ameyî destvistene. Seba ke nê destkewteyî warê sîyasî de bêrê pawitene ganî dewletî Îdareyê Xoserî reyde dîyalogan bikerê û Îdareyê Xoserî bişinasnê. Ma kenê ke Îdareyo Xoser wa bibo muxatabêko sîyasî.''
Çiya Kurdî eşkera kerd ke Tirkîya qestî ra Kataro ke tede îslamo sîyasî esto û paştî dano cerganê Sûrîye, daxîlê sîyasetê Sûrîye kena. Kurdî vat: ''Katar tim cerganê Sûrîye fînanse keno. Rûsya zî wazena rejîmê Sûrîye payan ser o bimano. Coka Tirkîya û Rûsya meseleya Sûrîye de Katar zî kenê perrêk. Îtîfaqê Katar-Sûrîye-Rûsya seba çareserîya meseleya Sûrîye nîya. Ê wazenê ekonomîya Katarî ra îstîfade bikerê. Ê xîret kenê ke vera Îdareyê Xoserî ereban bikerê dişmen.''
Çiya Kurdî pare kerd ke îtîfaqê Rûsya û Tirkîya her ke şino beno hêzêr û Tirkîya zî hetêkî ra sey Katar gêrena mutefîqanê bînan zî û nîyetê ci çin o ke Lîbya ra vejîya.
Çiya Kurdî da zanayene ke Tirkîya kamca îşxal bikera wazena uca de biba mende û vat: ''Tirkîya seba îşxalan dekewena erdê Sûrîye, vera leşkeran sewqê erdê Sûrîye kena. Tirkîya têna Sûrîye nê Iraq, Lîbya û Azerbeycan zî îşxal kerd. Serêkanîyê, Girê Sipî, Haleb û Îdlîb ded baregehê înan estê. Ê herêmanê îşxalkerdeyan de sîstemê xo yo îdare awan kenê, xebata ekonomîk-perwerdeyî kenê, baregehan virazenê. Nê pêro îsbatê ci yê ke Tirkîya wazena îşxalê xo bikera mende. Coka ganî her kes vera nê mendebîyayîşî şîyar bibo û bêveng nêmano. Eke dinya û şarê Sûrîye vera nê îşxalan bêveng bimanê o çax Tirkîya qetî erdê Sûrîye nêteriknena.''
